**Pêl-droed: (wedi ei seilio ar Euro 2016, ond gellid ei addasu)**

Themâu: ‘Lle i bawb’, ‘Pawb â’i ddoniau’, neu ‘Cydweithio’.

**Plant oedran cynradd (3-11oed).**

*Mae perthyn i dîm yn deimlad sbesial iawn ac yn fraint. Ond does dim lle i bawb. Nid yw pawb yn cael eu dewis. Dim ond y goreuon sy’n cael cyfle. Mae cael eich gadael ar un ochr, neu eich gwrthod, yn brofiad cyfarwydd i nifer fawr o blant.*

*Dim ond 11 sydd mewn tîm pêl-droed, a bydd llawer iawn o sylw’n cael ei roi i dîm pêl-droed cenedlaethol Cymru yn ystod cyfnod Euro 2016 / pêl-droedwyr yn gyffredinol. Ond, mae yna bobl eraill sydd yr un mor bwysig ag sy’n gweithio’n dawel heb gael fawr o sylw.*

***Gogwydd Cristnogol:*** *Er mai dim ond 11 sydd mewn tîm pêl-droed, mae gan Dduw le i bob un ohonon ni. Rydyn ni i gyd yn sbesial; i gyda hefo’n doniau gwahanol, ac mae gan Dduw le i bawb (o bob gwlad hefyd, rhai gwledydd wedi eu gadael allan o Euro 2016).*

**Sleid 1: Croeso – cyflwyno Cymru a Ffrainc a phêl-droed. Holi cwestiynau.**

*(Cliciwch 2 waith –\* \*i weld pêl-droedwyr yn cicio pêl; i symud y bachgen gyda’r faner i lawr y sgrin –i ddangos ein bod ar daith i Ffrainc)*

Pa wlad sydd i’w weld ar y sleid?

Be ydy enw baner Cymru?

Pa faner arall sydd yn y llun? (baner Ffrainc).

Be sy’n mynd i ddigwydd yn Ffrainc o Fehefin 10fed 2016 ymlaen? \*\*

*(Neu– ‘be ddigwyddodd yn Ffrainc’, os dych chi’n cyflwyno’r gwasanaeth ar ôl Mehefin/Gorffennaf 2016)*

**Sleid 2: Y Cymry yn Ffrainc – nodi be’ fydd yn digwydd yno a phryd.**

Fe fydd sylw miliynau o bobl wedi ei hoelio ar Ffrainc am y mis nesaf. Ac am y tro cyntaf ers 1958 fe fydd tîm pêl-droed Cymru yn chwarae yn rowndiau terfynol pencampwriaeth o’r safon uchaf.

(Tybed oes yna rywun yn dda am wneud sỳms? Faint o flynyddoedd sydd wedi mynd heibio ers i Gymru chwarae pêl-droed mewn pencampwriaeth ryngwladol? (58 mlynedd - Cwpan y Byd, Sweden 1958. Colli i Frasil, 1-0 - Pele’n sgorio yn ein herbyn.)

**Sleid 3**: **Nid yw pawb yn hoffi pêl-droed – ac mae hynny’n OK!**

*(Cliciwch 4 gwaith i weld wynebau diflas ac wynebau cyffrous)*

Mae llawer iawn o bobl wrth eu bodd hefo pêl-droed ond mae rhai pobl yn meddwl fod pêl-droed yn BORING/ yn DDIFLAS. Mae rhai’n gyffrous iawn, ac wrth eu bodd o gael cyfle i wylio’r gemau ar y teledu am fis cyfan. Wrth gwrs dydy pawb ddim yn hoffi pêl-droed, ac mae hynna’n ddigon teg. Ond, gan ein bod ni’n Gymry, rydyn ni i gyd eisiau i’n tîm ni wneud yn dda. Mae’n beth da i gefnogi’n gwlad.

**Sleid 4: Fflagiau’r gwledydd sy’n cystadlu. (-1)**

24 o wledydd Ewrop sy’n cystadlu yn Euro 2016 – edrychwch yn ofalus ar y fflagiau. Ydych chi’n gallu adnabod unrhyw un o’r fflagiau? (Byddai ‘nabod 2 neu 3 yn ddigon.)

***Er gwybodaeth ar draws o’r chwith i’r dde***:

Slofacia; Rwsia; Romania; Swistir; Albania; Ffrainc

Gwlad Belg; Awstria; Iceland (Gwlad yr Ia); Iwerddon; Wcráin; Sbaen

Yr Eidal; Twrci; Gogledd Iwerddon; Hwngari; Croatia, Gweriniaeth Siec

Almaen; Lloegr; Gwlad Pwyl; Portiwgal; Sweden

**Sleid 5:** **Y Ddraig Goch**

Roedd yna un fflag ar goll – sef y faner orau oll, y Ddraig Goch. Mae cael eich dewis i gynrychioli eich gwad yn fraint, yn anrhydedd. Mae pob athletwr eisiau’r cyfle i gynrychioli ei wlad/ ei gwlad. Ond dydy pawb ddim yn cael y cyfle. Rhaid bod yn arbennig o dda am chwarae pêl-droed i fod yn y tîm cenedlaethol.

**Sleid 6**: **Ben Davies – Cymro Cymraeg**

Roedd Ben (sy’n enedigol o Gastell-nedd/Neath) yn chwarae i Abertawe, a rŵan mae o’n chwarae i Tottenham Hotspur. Mae o hefyd yn aelod o dîm cenedlaethol Cymru ac wedi ei ddewis i chwarae yn Euro 2016. *(Gwiriwch y ffeithiau os dych chi’n gwneud y gwasanaeth ar ôl Haf 2016)*

Mae Ben Davies yn chwaraewr da iawn. Ond, mae yna fwy i fywyd Ben na phêl-droed. Oeddech chi’n gwybod fod gan Ben lefel A, gradd A mewn Mathemateg? Roedd o’n weithgar yn yr Ysgol ac yn weithgar wrth ymarfer pêl-droed. Roedd o’n gwneud ei orau ym mhob agwedd o’i fywyd. Dyna wers dda i ni i gyd.

*Dwedwch mai Ben yw hoff chwaraewr rhai pobl –* ***ffefryn****. Gofynnwch i’r plant os oes ganddyn nhw ffefryn yn nhîm Cymru.*

**Sleid 7: Cwis am Ffrainc a chwaraewyr/rheolwr pêl-droed Cymru.**

Am ein bod ni’n sôn am Ffrainc ac am bêl-droed beth am gwis? Pwy sy’n gallu enwi’r bobl / pethau sydd ar y sgrin?

*(Cliciwch ar y lluniau ac fe fydd yr atebion cywir yn ymddangos.)*

Gareth Bale; Chris Coleman; Aaron Ramsey, Croissants; Tŵr Eiffel; Baguette

**Sleid 8: 11 – trafod yr 11**

Pan fod y rhif 11eg ar y sgrin? (11 aelod o dîm pêl-droed sydd a’r hawl i fod ar y cae chwarae ar un adeg). Does 'na ddim lle i bawb mewn tîm. Mae’r rheolwr yn gorfod dewis, ac wrth gwrs dydy rhai ddim yn cael eu dewis.

**Sleid 9: Sut mae tîm pêl-droed yn gweithio? Pawb â’i rôl.**

Mae gan bob chwaraewr mewn tîm waith arbennig i’w wneud. Does dim pwrpas cael 11 gôl-geidwad. Does dim pwrpas cael 11 amddiffynnwr. Mae pawb i fod i gydweithio. Mae pawb gyda gwaith pwysig i’w wneud. Mae rhai yn dda am amddiffyn. Mae rhai yn dda am ymosod. Mae’r gwaith yn cael ei rannu rhwng y tîm, ac rydyn ni’n (y cefnogwyr) disgwyl iddyn nhw gyd-weithio. Rydyn ni’n disgwyl eu gweld yn pasio’r bêl i’w gilydd; yn gwrando ar ei gilydd. Rydyn ni’n disgwyl eu gweld yn cydweithio fel tîm.

Mae cydweithio yn sgil pwysig iawn – rydyn ni’n gorfod bod yn amyneddgar gyda’n gilydd; helpu’n gilydd a gwrando ar ein gilydd er mwyn cydweithio’n llwyddiannus.

Ond, dydy chwaraewyr pêl-droed ddim yn bwysicach na phobl eraill. Efallai eu bod yn enwocach, efallai eu bod yn fwy cyfoethog – ond dydyn nhw ddim yn bwysicach na neb sydd yma heddiw.

**Sleid 10:** **Pobl sydd ddim yn aelodau o dîm pêl-droed Cymru – yr un mor bwysig â’r rhai sydd YN y tîm.**

*Trafodwch rhai o’r bobl yn y lluniau a’u gwaith – a pham eu bod yr un mor bwysig â phêl-droedwyr.*

Dydy’r bobl yn y lluniau ddim yn aelodau o unrhyw dîm cenedlaethol– ond mae eu cyfraniad i fywyd bob dydd yn bwysig iawn.

**Sleid 11:** **Adnod i ddangos bod gan Dduw ddiddordeb ym mhob un ohonon ni – boed ni’n dda am chwarae pêl-droed ai peidio.**

Does ‘na neb yma heddiw yn un o’r 11eg fydd ar y cae pêl-droed pan fydd Cymru’n chwarae – ond rydyn ni i gyd yn werthfawr. Mae yna adnod yn y Beibl sy’n dweud,

‘*Mae Duw hyd yn oed wedi cyfri gwallt eich pen chi!’* *Mathew 10: 30*

Rydyn ni i gyd yn sbesial i Dduw. Rydyn ni i gyd hefo doniau a thalentau gwahanol. Rydyn ni i gyd yn gallu gwneud *rhywbeth*. Efallai na fyddwn ni byth yn chwarae i dîm Cymru ond mae’n rhaid cael pobl math o bobl i wneud pob math o waith.

**Sleid 12: Adnod i ddangos nad ydy Duw yn ffafrio un math arbennig o berson. Does dim ots o bla wlad mae person yn dod – mae lle i bawb gyda Duw.**

Ydych chi’n cofio fi’n gofyn am eich hoff chwaraewr – eich ffefryn – weld does gan Dduw ddim ffefryn – dyma adnod arall o’r Beibl sy’n dweud, ‘

*‘Dw i'n deall yn iawn erbyn hyn, ……fod Duw ddim yn dangos ffafriaeth! Mae'n derbyn pobl o bob gwlad….’*

Yn y Beibl mae Duw yn dangos ei gariad tuag at holl bobl y byd. Yn Euro 2016 doedd/dydy rhai gwledydd ddim yn ddigon da i gystadlu yno (e.e. Denmarc; yr Iseldiroedd, Norwy, y Ffindir) - ond mae’r Beibl yn dweud fod gan Dduw le i bawb - i bobl o bob gwlad. Mae yna Gristnogion o bobl gwlad a llwyth ac iaith. Dydy Duw byth yn gwrthod neb sy’n troi ato.

**(Roedd Pedr yn bysgotwr – ond roedd o hefyd yn un o ddisgyblion Iesu).**

**13: Cyfle i feddwl a gorffen mewn gweddi.**

Felly, y tro nesaf dyn ni’n meddwl am dîm pêl-droed neu rygbi, neu unrhyw dîm arall mae’n bwysig i ni gofio ein bod ni i gyd yn werthfawr yng ngolwg Duw.

**Gweddïwn:**

Ein Tad, Diolch i ti am gael byw yng Nghymru. Diolch i ti am gwmni’n gilydd; am ein teuluoedd a’n ffrindiau. Diolch i ti am y bobl sy’n ein helpu ni bob dydd. Os dyn ni’n teimlo’n drist helpa ni i gofio ein bod ni’n sbesial i ti - a dy fod ti hyd yn oed wedi cyfri gwallt ein pen ni! Diolchwn i ti am dy gariad ac am eiriau doeth y Beibl. Rydyn ni’n ddiolchgar dy fod ti’n derbyn pobl o bobl gwlad ac iaith heb ddangos ffafriaeth. Amen.